Ego Mathildis, comitissa Nivernensis, notum facio presentibus et futuris, quod ego, ob remedium anime mee et antecessorum meorum, pro damnis et injuriis que feci et fieri mandavi monachis de Charitate et rebus suis, in obsidione ville Caritatensis et alibi, dono, quitto et concedo Deo et beate Marie de Charitate et monachis ibidem Deo servientibus, omnes justitias et districtus, si quos habeo vel habere possum in villis, terris, granchiis, domibus, et aliis locis suis quibuscunque, in toto comitatu meo. Nolens quod inter me seu successores meos et ipsos monachos discordia de cetero oriatur, occasione justitiarum aliquarum. Preterea concedo ipsis et confirmo, laudo et approbo omnes cartas predecessorum meorum, et me et successores meos in perpetuum observare promitto et ad hec me et heredes meos obligo et astringo. Actum anno gratie millesimo ducentesimo vicesimo quinto, mense septembri.